วีระศักดิ์ถอดใจทิ้งปธ.บอร์ดททท.
โพสต์ทูเดย์ &#8211; วีระศักดิ์ ไขก๊อก ทิ้งเก้าอี้ประธานบอร์ดททท. อ้างพอแล้ว
22 ก.ย. 2552

โพสต์ทูเดย์ – วีระศักดิ์ ไขก๊อก ทิ้งเก้าอี้ประธานบอร์ดททท. อ้างพอแล้ว 
นายวีระศักดิ์ โควสุรัตน์ ประธานคณะกรรมการการท่องเที่ยวแห่งประเทศไทย (บอร์ดททท.) เปิดเผยว่า ได้ยื่นหนังสือลาออกจากตำแหน่งประธานบอร์ดททท. ต่อนายชุมพล ศิลปอาชา รมว.ท่องเที่ยวและกีฬา ไปเมื่อวันที่ 21 ก.ย.ที่ผ่านมา และมีผลในทันที
สำหรับสาเหตุการลาออกในครั้งนี้ เนื่องจากได้ดำรงตำแหน่งดังกล่าวมานานกว่า 8 เดือน ซึ่งได้ปฏิบัติหน้าวางนโยบายด้านอุตสาหกรรมการท่องเที่ยวมาเพียงพอแล้ว และยอมรับว่าแนวคิดดังกล่าวเกิดขึ้นก่อนการออกมาประท้วงขับไล่ของกลุ่มสหภาพแรงงานรัฐวิสาหกิจททท. เมื่อวันที่ 30 มิ.ย.ที่ผ่านมา
นายประเสริฐ วรพิทักษ์ ประธานสหภาพแรงงานรัฐวิสาหกิจททท. กล่าวว่า ในวันที่ 22 ก.ย.นี้ สหภาพฯ จะหารือร่วมกับคณะกรรมการสหภาพฯ เพื่อวางแนวทางการดำเนินการเรียกร้องความชัดเจนเรื่องการแต่งตั้งโยกย้ายระดับรองผู้ว่าการททท. ต่อไป เบื้องต้นอาจยืดหยุ่นระยะเวลาการขอคำตอบจากรมว.ท่องเที่ยวและกีฬา และบอร์ด เนื่องจากนายชุมพลเดินทางไปต่างประเทศ
อย่างไรก็ตาม สหภาพฯ เชื่อว่าการลาออกของนายวีระศักดิ์ จะไม่กระทบต่อการทำงานในภาพรวมของททท. เพราะเชื่อว่านายบรรหาร ศิลปอาชา อดีตหัวหน้าพรรคชาติไทย ได้เตรียมแต่งตั้งกรรมการบริหารพรรคที่เว้นวรรคทางการเมืองมาทำหน้าที่ดังกล่าวแทน
แหล่งข่าวในททท. กล่าวว่า การลาออกอย่างเร่งด่วนของประธานบอร์ดเพื่อหลีกเลี่ยง การให้คำตอบกับสหภาพฯ เรื่องการแต่งตั้งโยกย้าย รวมถึงการทำงานที่ผ่านมานายวีระศักดิ์ไม่มีอำนาจการตัดสินใจได้เอง จนถูกมองว่าเป็นหุ่นเชิดของนายบรรหาร 
นอกจากนี้ ประธานบอร์ดและรมว.ท่องเที่ยวและกีฬามีความเห็นที่ไม่ตรงกันในหลายเรื่อง ไม่ทำงานในทิศทางเดียวกัน ซึ่งสร้างความอึดอัดให้กับนายวีระศักดิ์มาเป็นระยะเวลานาน นายวิชิต ประกอบโกศล นายกสมาคมผู้ประกอบการธุรกิจท่องเที่ยวสัมพันธ์ไทยจีน กล่าวว่า ภาพรวมการเดินทางเข้าประเทศไทยในช่วงการเฉลิมฉลองวันชาติจีน ของสาธารณรัฐประชาชนจีน ระหว่างวันที่ 1-8 ต.ค.ที่จะถึงนี้ มียอดการเดินทางลดลงกว่า 30% เมื่อเทียบกับปีก่อน เนื่องจากคนจีนไม่มั่นใจในสถานการณ์ทางการเมืองของประเทศ รวมถึงไข้หวัดใหญ่สายพันธุ์ใหม่ 2009 ระบาด และคาดว่าตลอดเดือนต.ค.คนจีนจะเดินทางมาไทยราว 45 หมื่นคน เทียบกับปีที่ผ่านมา 67 หมื่นคน โดยในปีนี้คาดว่าคนจีนจะเดินทางมาไทยเต็มที่ 5-6 แสนคน เทียบกับเป้าหมายที่ททท. ตั้งไว้ 1 ล้านคน